喬治市

喬治市又叫喬治敦（英文：George Town；檳城福建話：『坡底』[Pho-té]，意思係市中心），又有外地遊客跟英文照釋佐治市，係馬來西亞檳城州嘅首府，喺檳島東北面。檳島係2010年馬來西亞第二大城市同第一大島城。根據2010年人口普查，喬治市一共有708,127人，而以喬治市為中心嘅大檳城都會區方面大約有兩百五十萬人，係全國第二大嘅組合城市。
喬治市係馬來西亞古老城鎮之一，喺2008年7月7號正式列入聯合國教科文組織世界文化遺產名錄，形成咗古蹟區。喬治市係檳城州以至成個西馬北部地區嘅政治、金融、旅遊、文化同高等教育中心。
喬治市

世界文化遺產區
基於OSM數據嘅喬治市市中心地圖，紫色部分係聯合國教科文組織世界文化遺產（世遺區）範圍
喬治市世界文化遺產古蹟區面積有259.42公頃大，其中古積核心區有109.38公頃，緩衝區有150.04公頃，佔咗成個馬來西亞三分之一。2008年開始，喬治市歷史最悠久嘅核心地帶正式列入聯合國教科文組織世界文化遺產。喬治市充滿住獨特建築文化同城市景觀，同其他城市與別不同。其中喬治市擁有最多馬來西亞戰前東南亞風格建築物，可以叫做「建築瑰寶」。
喬治市世界文化遺產古蹟區總面積有259.42公頃，其中包括古蹟核心區109.38公頃，同埋緩衝區150.04公頃。兩個區域嘅分界為西緣嘅調和路同南緣嘅港仔墘（林萃龍醫生路）。核心區擁有好多歷史性地標，包括康華麗堡、檳城大會堂、檳城州博物館同土庫街一帶嘅喬治市中央商務區。呢啲區域係當時弗朗西斯·萊特喺1786年建城嘅範圍。
核心區畀緩衝區圍繞，而緩衝區嘅範圍係沿住喬治市喺19世紀嘅邊界。呢區有好多華人店屋、興都廟、印裔清真寺同市内最古老嘅兩個巴刹，同時張弼士故居同檳城東家酒店（e&o）都喺呢度。
呢啲區域擁有唔少禁令以達到保護古蹟效果，例如世界文化遺產區入面所有建築物唔可以超過原有古蹟建築18米，同埋新起建築唔可以高過現有建築。

中文路名
喬治市街道嘅中文路名頗有特色，多以方言（福建話、廣東話）命名，並唔係以普通中文命名，同官方馬來文或者英文路名通常不相應對。同一條街喺唔同社群具有唔同嘅名，反映咗喬治市早期街上商業活動同生活風情。

英文路名
喬治市係馬來西亞城市中唯一一個仲用緊英文街道名嘅城市。即使路名已被重新命名，例如青草巷（Green Lane，即係州清真寺路馬來話：Jalan Masjid Negeri），但係檳城人普遍鍾意用返殖民時期嘅英文名。同樣情況發生喺椰腳街（Pitt Street，即叫做甲必丹吉靈清真寺路，馬來話：Jalan Masjid Kapitan Keling）同紅毛路（Northam Road，即係蘇丹阿末沙路馬來話：Jalan Sultan Ahmad Shah），呢樣反映出檳城人對地名嘅強烈保守主義，並將檳城殖民歷史視為喬治市象徵嘅一部分。

多語言路牌
唔單止咁，自民聯喺2008年奪下檳州政權之後，就立即喺喬治市古跡推行多語言路牌。每個路牌都有嗰條街道嘅馬來文路名，而路牌左下角就有英文、中文、淡米爾文或者阿拉伯字體。雖然依家部分馬來西亞城市亦開始增加中、英文路名，包括亞庇、關丹馬中產業園、雪蘭莪華人新村等，但事實上喬治市仲係馬來西亞唯一擁有多語言系統嘅城市。咁樣令到喬治市中文路名同雪州華人新村一樣受官方承認。
喬治市 峇都丁宜 丹絨道光 丹絨武雅 浮羅池滑 日落洞 牛汝莪 峇都蘭樟 亞依淡 壟尾 喬治市同佢市郊位置喬治市丹絨道光空中鳥瞰圖，可看見一部分新關仔角建築物

地理
喬治市衛星圖
檳島嘅面積略多過新加坡三分之一，島入面人口密度為2372.7每平方公里，係馬來西亞其中一個高密度城市。喬治市嘅範圍由檳島東北角嘅一個小定居點，擴張至成個東北縣，最後同檳島東南部嘅工業城鎮峇六拜接壤，令到成個檳島東海岸已經城市化。
峇都丁宜、丹絨武雅（馬來話：Tanjong Bungah）同丹絨道光（馬來話：Tanjong Tokong）毗鄰檳島北面海灘嘅一連串酒店同度假勝地亦形成咗喬治市西北邊緣。
檳島嘅中央山脈，包括升旗山，係喬治市重要森林集水區域同時亦係喬治市巨大嘅綠肺。雖然中央山脈限制咗喬治市往西部擴張，但係喬治市喺沿島東岸往南部擴張更加明顯，並創立咗日落洞同牛汝莪兩個市郊，最後同峇六拜北邊嘅市郊相連。
同大多數島嶼城市一樣，土地短缺係喬治市所面對嘅迫切問題。填海索地成為咗慣例，以便喺高需求地區提供更多平地畀市民，好似新關仔角、丹絨道光（馬來話：Tanjong Tokong）同日落洞。

市郊
喬治市擴張創造咗西北、西同南部市郊。當中西北部市郊相對富裕，因為靠海位置可以吸引到遊客同外籍人士去嗰度觀光。而南部市郊好似日落洞就以工業為主要經濟來源。重有，亞依淡同壟尾等市郊因喺喬治市西部同檳島中央山脈而以農業同種植業為主。
以下係喬治市市郊
峇都丁宜
丹絨道光
丹絨武雅

海灘
新關仔角，係檳島最熱門嘅旅遊景點，正逐漸成為喬治市第二個中央商務區。
喬治市最出名嘅海灘喺市區西北部市郊，好似峇都丁宜、丹絨武雅同丹絨道光。幾間酒店同旅館亦喺嗰邊，有檳城硬石酒店（Hard Rock Penang）。
唔止噉，喬治市最出名嘅三個長廊係新關仔角、舊關仔角（Esplanade）同卡巴星道（馬來話：Persiaran Karpal Singh）（以前叫新關仔角）。當中新關仔角擁有最發達天際線同高樓建築物林立，同時仲擁有兩個高檔商場——合您廣場同葛尼百利宮廣場。依家有計劃將新關仔角發展做喬治市第二個中央商務區
由2016年開始，新關仔角岸出面開始做緊填海工程，以建造一個海濱休閒公園，叫做葛尼水岸。

山峰
升旗山形成咗喬治市壯觀背景。
檳島中央山脈喺喬治市西部，係呢個發展蓬勃檳島嘅綠肺同天然蓄水區。
升旗山係檳島最高峰，喺亞依淡西部同本島的中心附近。833米高嘅山頂可通過亞依淡升旗山纜車站路尾端嘅底部車站乘搭升旗山纜車（馬來話：Kereta api Bukit Bendera）抵達。曾經係英國官員嘅撤退點，升旗山嘅高峰係檳城最出名旅遊景點之一，喺2014年有136萬遊客去嗰度觀光。

公園
檳城植物園瀑布
亞依淡水壩
喬治市主要公園係檳城植物園，喺浮羅池滑瀑布路西部，臨近青年公園。植物園喺1884年創立以作為新加坡植物園嘅支園，亦係馬來西亞歷史最悠久植物園之一。時至今日，植物園成為城市提供綠肺同休閒場所，每個周末大約有5,000名遊客。植物園入面有檳城州最大瀑布，貢獻咗檳島少量食水。
喺1972年成立嘅檳城青年公園（亦叫城區公園），喺Quarry Drive，喺檳城植物園附近。呢個城市公園有172 acre（70 ha）大，由水上樂園、溜冰場、兒童遊樂場、街頭藝術角落組成，係市入面進行娛樂活動嘅熱門場所。
其他喬治市小型公園包括本頭公巷公園、TPO友誼公園同峇六拜的湖內市民公園（Relau Metropolitan Park）。

水文
好多河流都流經喬治市，其中有檳榔河（馬來話：Sungai Pinang）、亞依淡河同牛汝莪河。檳島兩個水壩，直落巴巷、亞依淡水壩同檳城植物園瀑布組成咗島入面集水區。

氣候
喬治市全年炎熱、潮濕、多雨，屬於熱帶雨林氣候，平均最高氣温大約32 °C（90 °F），平均最低氣温大約21 °C（70 °F）。每年平均雨量大約2,477毫米（97.5英寸）。
另外，喬治市靠近印尼蘇門答臘，成日受短暫但持續多年嘅燒芭活動所產生嘅大量灰麈顆粒影響，呢個現象叫東南亞霾害。煙霾多數喺7月至10月發生。
喬治城天氣預報由峇六拜檳城氣象廳提供，呢個辦事處主要負責西馬北部天氣預報。

飲食
一碗『亞参叻沙』，係檳城最出名嘅街頭美食之一。2011年畀CNN選為全球50大美食中嘅第7名。
佐治市好多街頭美食融合咗馬來式，中式，印度式、峇峇娘惹式，泰式同歐式。
喬治市已經畀CNN認定為亞洲最受歡迎嘅街頭美食城市之一，亦係2014年由孤獨星球羅賓·巴頓（Robin Barton）撰寫嘅書中被認定為世界頂級餐飲目的地。
品嘗檳城美食地點包括新關仔角、浮羅池滑、牛干東、汕頭街、紐冷、新世界小販中心、檳榔律同亞依淡。
較為出名嘅檳城菜肴有『亞参叻沙』、『炒粿條』、『咖喱麵』、『檳城蝦麵』、『扁擔飯』、『蠔煎』、『羅惹』同埋『煎蕊』。喬治市出名嘅特殊小食有檳榔律嘅煎蕊、浮羅池滑嘅福建麵、亞依淡嘅亞参叻沙同埋暹路同沓田仔街嘅炒粿條。
除此之外，仲有幾間『豆沙餅』商店遍佈呢個市區，售賣新鮮好食嘅豆沙餅。

交通
喬治市海陸空交通相對其他馬來西亞城市發達，有發達嘅道路網絡、相對完善嘅公共巴士服務同埋機場提供多個國際城市航點，方便當地居民同埋遊客。
檳威大橋喺1985年完工，曾經係東南亞第一長橋梁，去到2014年畀喺南部嘅檳威二橋取代。
檳榔律係喬治市市中心繁忙大街之一。

路
喬治市嘅街道發展經過一個持續過程，最早可以追溯到英國時期。今日，呢座城市繼承咗呢啲廣泛嘅道路網。市中心除咗有狹窄街道之外，亦有現代化道路將市中心同臨近市郊嘅地方好似丹絨道光、亞依淡、日落洞同牛汝莪等地方連接一齊。
依家改名做敦林蒼祐大道嘅日落洞高速公路喺檳島東海岸，經過市中心、檳威大橋、峇六拜工業區，去到檳城國際機場。檳城中環公路包括相對多主要道路，包括蘇格蘭路同青草巷，呢啲道路有助減低繁忙時間交通流量。同一時間，呢個城市亦有跨島聯邦公路6號連接檳島西部，包括浮羅山背(Balik Pulau)，呢條繞行道路沿住海岸線嚟行。
另外，13.5公里長嘅檳威大橋同埋喺檳島南部嘅檳威二橋將檳島同馬來西亞半島連接一齊。
喬治市大約喺1926年嘅電車

公共交通
喬治市最早嘅交通工具主要係靠馬力運輸嘅哈克尼車，喺18世紀最後一個季度開始流行。去到1935年人力車開始普及，並喺1941年畀三輪車迅速取代。去到依家，三輪車仍然喺喬治市運作，不過主要用嚟運載遊客遊覽市區。
喬治市嘅三輪車
馬車、蒸汽電車、電車、無軌電車同雙層巴士曾經係喬治市嘅主要運輸交通工具。第一架蒸汽電車喺18世紀80年代開始運作，之後開始引進馬車。電車喺1905年推出，而無軌電車喺1925年開始逐漸取代電車，但喺1961年被終止。之後直到依家，巴士係市內唯一交通工具。
檳城快捷通巴士喺海墘嘅巴士總站
公共巴士服務曾經喺一段時間受到唔同巴士公司之間嘅激烈競爭困擾，而民眾都對呢啲巴士公司服務唔滿意。2007年，馬來西亞聯邦政府宣布馬來西亞基建屬下嘅吉隆坡快捷通接管檳城所有公共巴士服務，並改名做「檳城快捷通」。
檳城快捷通啱啱成立嗰時係檳島擁有150架巴士，營運28條路線。之後亦多次擴展服務，改善喬治市公交交通服務。檳城嘅公共巴士搭乘量由2007年嘅每日低過30,000人次增加到2010年嘅75,000名乘客。去到2016年，檳城快捷通喺大檳城地區一共有406架巴士，56條路線，其中30條路線係島入面路線。另外，檳島市政廳亦同檳城快捷通合作，喺喬治市市中心提供免費穿梭巴士服務，減少市内交通流量。後來，名為隨上隨落（英文：Hop-On Hop-Off）嘅開頂雙層巴士都被引入檳城。
老式瑞士製造嘅升旗山䌫車，曾經喺1923年至1977年期間使用
2011年以嚟使用嘅新款升旗山䌫車
2016年開始營運嘅LinkBike，令喬治市成為馬來西亞第一個擁有共享單車嘅城市
喬治城唯一一個以鐵路為基礎嘅交通系統係升旗山䌫車，呢條䌫車喺1923年起好，提供來往升旗山最高峰服務，使用瑞士制造纜車，並喺2011年初開始使用新款纜車。
為咗鼓勵民眾環保，喬治市鼓勵民眾單車代步。古蹟區亦提供共享單車服務，而全市已擁有完善單車專用道。LinkBike依家喺檳島一共有25個租車點。
另外，檳城州政府計劃引入更多鐵路運輸系統。檳城交通大藍圖設想咗以下長期方案，解決喬治市愈嚟愈塞車情況。
由光大大樓至檳城國際機場嘅輕快鐵線。
由光大大樓途經丹絨道光、亞依淡至壟尾嘅單軌鐵路。
重新引入電車去喬治市古蹟區。
喺光大大樓同檳城中央車站之間起跨海纜車『空中的士』。

渡輪
有汽車渡輪往返北海碼頭同喬治市，呢隻船除咗裝人仲可以裝車。